METODE I STRATEGIJE / UVOĐENJE U NOVU TEMU I MOTIVACIJA ZA UČENJE

**SMJERNICE ZA UČENJE**

Smjernice za učenje pomažu u vođenju procesa propitivanja i onda kad nastavnik nije prisutan, odnosno kad učenici samostalno čitaju neko zadano štivo. Pitanja za usmjeravanje pažnje koriste se kako bi učenici čitali razmišljajući o njima, odnosno kako bi usmjrili svoju pažnju na ono što će biti predmet rasprave nakon čitanja. U svrhu poboljšavanja kritičkog mišljenja, smjernice za učenje su najkorisnije kad:

* pomažu polaznicima da prate neke složenije obrasce, koje vjerovatno ne bi sami uočili, ali *ne* služe kao zamjena za brižljivo čitanje teksta;
* zahtijevaju kritičko ili mišljenje višeg reda; i
* služe kao odskočna daska za diskusiju ili pisanje, a nisu same sebi svrhom.

Tabela u nastavku je jedan primjer smjernica za učenje povezan sa tekstom o kukuruzu, odnosno genetskoj modifikaciji hrane. Učenicima se ova tabela da *prije* nego što pročitaju tekst kako bi se usmjerilo njihovo razumijevanje značenja.

**Smjernice za učenje o porijeklu i upotrebi kukuruza**

* Na koji su način ljudi prilagodili kukuruz vlastitim potrebama?
* Koliko dugo ljudi manipulišu biljkama kukuruza za vlastite potrebe?
* Neki ljudi tvrde da je neprirodno, a time i pogrešno, da se ljudi “petljaju” u prirodu. Na osnovu onoga što znate o kukuruzu, formulirajte argumente za ili protiv tog stanovišta.

Odgovori na prva dva pitanja u tabeli bili su namjerno protkani kroz mnoge dijelove teksta o kukuruzu. Obratite pažnju i na to da se trećim pitanjem od učenika traži mišljenje višeg reda u vezi sa zaključcima na koje su usmjeravani u prva dva pitanja.